ЗАМАНА - Керила баркьуди\n01 марта, 2019. Пятница 09:45\nДурхъаси хIядислизиб Идбагли ** буриб: «Чили чякала пукьацадалра мижит баралра, илис ЧевяхIси Аллагьли (а.т.) Алжанализиб кIялгIя биру».\nГьалабра багьахъурли кьяйда, Дагъистайзир Европализиб бегIлара халаси ГIиса Идбагла (гI.с.) уличилси Динна Идарала Центр тIашбалтнила хIянчи детурхули сари. Ил Центрлизи кадурхути сари: МяхIяммад Идбагла (с.гI.в.) уличилси мижит, мадраса, школа, дурхIнала анхъ, библиотека, бамсри ихъуси парк ва цархIилтира.\nЛебил Дагъиста шими-шагьуртазибти жамигIят учибикили, чули бирусигъуна кумекбирули саби, дигалли някъла хIянчили, дигалли арцлашал.\nДахадаевла, Бабаюртла, БотIлихла, Шамилла, Къизи­люртла, Къарабудагъкентла, Лавашала, Хасавюртла, ЧIярадала ва дахъал цархIилтира районтала, Избербаш, МяхIячкъала, Каспийск, Къизлар, Къизилюрт, Хасавюрт шагьуртала жамигIятли арцра дучили, дурабуркIуси билхъализибра кумекбариб.\nМяхIячкъалала мижитунала имамтани жибарни хIясибли шагьарла жамигIятли 7 бархIила духIнар 4 миллионничир имцIали арц дучили Центрлизи дедиб.\nКъизилюрт шагьарла ва Къизилюртла районна жамигIятли мижитла къубба барес чеасиб ва 6 миллион арцла дучиб. Къубба таманбарес биалли 13 миллион арцла гIягIнити сари.\nХалатицун ахIенну биштIати дурхIнира ил Центр тIашбалтнилизиб бутIакьяндеш дирули, чус велосипед, телефон ва цархIилти ваяхI асес дурчути арцла тIакьни хили башули саби. Ил Центр тIашбалтни гьарли-марси лебилра халкьла билхъа бетарули саби.\nХIера, илкьяйдали машгьурси спортсмен КьурамяхIяммад КьурамяхIяммадовли сунела «мерседес» савгъатбариб, Бабаюртла районна жамигIятли биалли «тайота» машинара бедили, арцра дедиб.\nИлала дурабадра гIебшни «Шиниша километрти» бикIуси уличил парк бетаахъес галгуби удалтули бехIбихьиб. Илаб, билхъаличи бакIибти галгуби удалтулира бузули саби.\nНушани гьалабра бурили кьяйда, Мя­хIяч­къа­лализиб тIашбалтуси ГIиса Идбагла (гI.с.) уличилси динна Идарала Центрлис дигусини чули бирусигъуна кумекбирули саби. Гьалабванра Ростовла ва Ростовла областьла имамтала кьукьяли илар бутIакьяндеш дариб ва галгубира удатур.\nМяхIячкъалала ГIябдулрашид Саадуллаевла уличилси спортла школализи башути спортсментани биалли арц учидяхъес кьасбариб. Сай олимпиадала чемпион ГIябдулрашид Саадуллаевли биалли, Центрлис квартира пешкешбариб. Илкьяйдали чули бирусигъуна кумекбарахъес, илдани ХIяйдарбек ХIяйдарбековла спортла комплексра жибариб.\n02:30, 20 мая 2019, 400\n21:26, 19 мая 2019, 226